Gié, Jehans, sires de Chatiauvilain, faz savoir a touz ceaus qui ces letres verrunt que je hai doné et otroié perpetuement es nonnains de Valbeun pour l'anniversere mun pere et ma mere et ma serour et le mien et de mes ancessours fere et ce meisme leu, quatre charretees de buche de bois abatu et gisant a doubliau cheval en la semaine en mes bois de Chatiauvilain en queque leu que eles miauz voudrunt pour l'aaisance de leur meisun d'Ourges, en meniere que ce bois devant dit eles ne poent vendre ne doner ne mener en autre leu pour nule aisance se pour ce leu non devant dit. Et que ce soit ferme chose et estable, je hai fet seeler ces letres de mun seel. Ce fut fet en l'an de l'incarnation mil dous cenz et cinquante noef, ou mois d'aoust.